**ΑΡΙΣΤΟΤΕΛΟΥΣ, *Προτρεπτικὸς πρὸς Θεμίσωνα*, αποσπ. 8-9 ΕΠΑΝΑΛΗΠΤΙΚΟ ΔΕ 2**

ΜΕΤΑΦΡΑΣΗ

|  |  |
| --- | --- |
| Τὰ ὑποκείμενα πρὸς τὸν βίον ἡμῖν, οἷον τὸ σῶμα καὶ τὰ περὶ τὸ σῶμα, ὑπόκειται καθάπερ ὄργανά τινα, τούτων δ’ ἐπικίνδυνός ἐστιν ἡ χρῆσις, καὶ πλέον θάτερον ἀπεργάζεται τοῖς μὴ δεόντως αὐτοῖς χρωμένοις.Δεῖ τοίνυν ὀρέγεσθαι τῆς ἐπιστήμης δι’ ἧς εὖ θησόμεθα πάντα ταῦτα κτᾶσθαί τε αὐτὴν καὶ χρῆσθαι αὐτῇ προσηκόντως, Φιλοσοφητέον ἄρα ἡμῖν, εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν ὠφελίμως. Ἔτι τοίνυν ἄλλαι μέν εἰσιν αἱ ἐπιστῆμαι αἱ ποιοῦσαι ἕκαστον τῶν ἐν τῷ βίῳ πλεονεκτημάτων, ἄλλαι δὲ αἱ χρώμεναι ταύταις, καὶ ἄλλαι μὲν αἱ ὑπηρετοῦσαι, ἕτεραι δὲ αἱ ἐπιτάττουσαι, ἐν αἷς  ὡς ἂν ἡγεμονικωτέραις ὑπαρχούσαις ἐστιν τὸ κυρίως ὂν ἀγαθόν. Εἰ τοίνυν μόνη ἡ τοῦ κρίνειν ἔχουσα τὴν ὀρθότητα καὶ ἡ τῷ λόγῳ χρωμένη καὶ ἡ τὸ ὅλον ἀγαθὸν θεωροῦσα, ἥτις ἐστὶ φιλοσοφία,δύναται χρῆσθαι πᾶσι καὶ ἐπιτάττειν κατὰ φύσιν , φιλοσοφητέον ἐκ παντὸς τρόπου, ὡς φιλοσοφίας μόνης περιεχούσης ἐν ἑαυτῇτὴν ὀρθὴν κρίσιν καὶ τὴν φρόνησιν τὴν ἀναμάρτητον ἐπιτακτικὴν . | Αυτά που διαθέτουμε για τη ζωή μας, όπως το σώμα μας και όσα συνδέονται μ΄εκείνο, είναι στα χέρια μας ως κάποια εργαλεία, που η χρή­ση τους είναι επικίνδυνη και φέρνουν μάλιστα το αντίθετο αποτέλεσμα σ΄εκεί­νους που δεν τα χρησιμοποιούν σωστά. Πρέπει λοιπόν να επιδιώκουμε το σύνολο εκείνο των γνώσεων, με τις οποίες θα κάνουμε καλή χρήση όλων αυτών των μέσων, να τις αποκτήσουμε και να τις χρησιμοποιούμε κατάλληλα. Πρέπει, επομένως, να φιλοσοφήσουμε, αν θέλουμε να γίνουμε καλοί πολίτες και να ζήσουμε τη ζωή μας ωφέλιμα. Κι ακόμη (πρέπει να έχουμε υπόψη ότι )άλλες είναι οι γνώσεις και οι τέχνες που μας προ­σφέρουν όσα είναι ωφέλιμα στη ζωή μας, κι άλλες εκείνες που μας εξασφαλίζουν την καλή χρήση αυτών των τεχνών, όπως άλλες είναι οι βοηθητικές κι άλλες οι καθοδηγητικές, και σ’ αυτές τις τελευταίες, που είναι βέβαια οι ηγε­μονικότερες, βρίσκεται το αγαθό στην πραγ­ματική του σημασία. Αν λοιπόν μόνον η επι­στήμη εκείνη, που έχει την ορθότητα της κρίσης και χρησιμοποιεί τη φρόνηση και είναι προικισμένη με τη συνολική θεώρηση του αγαθού - κι αυτή είναι η φιλοσοφία-  μπορεί να επωφελείται από όλες τις άλλες και να τις κατευθύνει σύμφωνα με τη φύση τους, τότε πρέπει με κάθε τρόπο να φιλοσοφούμε, γιατί μόνο η φιλοσοφία κλείνει μέσα της τη σωστή κρίση και τη φρόνηση που κατευθύνει αλάν­θαστα τις πράξεις μας. |

**ΝΟΗΜΑΤΙΚΟΙ ΑΡΜΟΙ**

Τὰ ὑποκείμενα πρὸς τὸν βίον ἡμῖν, οἷον τὸ *σῶμα* καὶ τὰ περὶ τὸ σῶμα φυσικές λειτουργίες, συναισθήματα, πάθη, ένστικτα, καθάπερ ὄργανά τινα ὑπόκειται, τούτων δ’ ἐπικίνδυνός ἐστιν ἡ χρῆσις,καὶ πλέον θάτερον ἀπεργάζεται η έννοια του τέλους: κακή χρήση μας απομακρύνει από τον φυσικό προορισμό μας τοῖς μὴ δεόντως αὐτοῖς χρωμένοις δες ΔΕ 7 Διὸ ἀνοσιώτατον καὶ ἀγριώτατον ἄνευ ἀρετῆς, καὶ πρὸς ἀφροδίσια καὶ ἐδωδὴν χείριστον..Δεῖ τοίνυν ὀρέγεσθαι 1 τῆς ἐπιστήμης κτᾶσθαί2 τε αὐτὴν καὶ χρῆσθαι3. κλιμάκωση –> τελεολογικήδιαδικασία που οδηγεί στο βέλτιστο . Μπορεί να ξέρουμετο σωστό, αλλά να μην το εφαρμόζουμε. Αυτή την αδυναμία ο Αρ. την ονομάζει **ακρασία**αὐτῇ προσηκόντως το «καθώς πρέπει»,το politically correct. Kαθορίζεται κάθε φορά από τους γραπτούς νόμους, την παράδοση (οι άγραφοι νόμοι, τα πρότυπα) και τον ορθό λόγο,δι’ ἧς πάντα ταῦτα εὖ θησόμεθα 1. Φιλοσοφητέον κεντρικό δομικό στοιχείο και των δύο παραγράφων ἄρα ἡμῖν, εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν ὠφελίμως.

Ἔτι τοίνυν ἄλλαι μέν εἰσιν αἱ ποιοῦσαι 2 ἕκαστον τῶν ἐν τῷ βίῳ πλεονεκτημάτων **ἐπιστῆμαι**, ἄλλαι δὲ αἱ χρώμεναι ταύταις, καὶ ἄλλαι μὲν αἱ ὑπηρετοῦσαι 3, ἕτεραι δὲ αἱ ἐπιτάττουσαι 4, ἐν αἷς ἐστιν ὡς ἂν ἡγεμονικωτέραις ὑπαρχούσαις *τὸ κυρίως ὂν ἀγαθόν*. Εἰ τοίνυν μόνη ἡ τοῦ κρίνειν ἔχουσα τὴν ὀρθότητα καὶ ἡ τῷ λόγῳ χρωμένη καὶ ἡ τὸ ὅλον ἀγαθὸν θεωροῦσα, ἥτις ἐστὶ φιλοσοφία, *χρῆσθαι* πᾶσι καὶ *ἐπιτάττειν* κατὰ φύσιν δύναται, φιλοσοφητέον κεντρικό δομικό στοιχείο και των δύο παραγράφων.ΔΕΟΝΤΟΛΟΓΙΚΟΣ ΧΑΡΑΚΤΗΡΑΣ. ἐκ παντὸς τρόπου, ὡς μόνης φιλοσοφίας τὴν ὀρθὴν κρίσιν καὶ τὴν ἀναμάρτητον ἐπιτακτικὴν φρόνησιν ἐν ἑαυτῇ περιεχούσης περιεχούσης.

Α. Τι λέει το κείμενο;

1. Στην πρώτη παράγραφο αναπτύσσεται ένας συλλογισμός. Να εξηγήσετε πώς συνδέονται μεταξύ τους οι λέξεις του κειμένου: ὑποκείμενα, χρῆσις, ἐπιστήμης, φιλοσοφητέον, ὠφελίμως.

Ο συλλογισμός: επαγωγικός-αναλογικός (αναλογικός έχει τη μορφή: όπως ακριβώς…έτσι και)

Α’ προκείμενη:  το σώμα και τα σχετιζόμενα με αυτό είναι εργαλεία των οποίων μπορούμε να κάνουμε κακή χρήση.

Β’ προκείμενη: η γνώση της επιστήμης (=φιλοσοφίας) μπορεί να βοηθήσει να τα αξιοποιήσουμε σωστά.

Συμπέρασμα: πρέπει λοιπόν να φιλοσοφούμε, για να ζούμε σωστά και ωφέλιμα.

Οι όροι ὑποκείμενα, χρῆσις, ἐπιστήμης, φιλοσοφητέον, ὠφελίμως συνδέονται ως εξής:

Το σώμα και όσα συνδέονται με αυτό μπορούν να χρησιμοποιηθούν ως μέσον και εργαλείο(ὑποκείμενα). Αυτά έχουν κάποια χρήση (χρῆσις) που είναι κατάλληλη για να υπηρετήσει το σκοπό τους. Η επιστήμη (ἐπιστήμης) μας καθιστά γνωστή αυτή τη χρήση. Πρέπει, λοιπόν να κατέχουμε αυτή τη γνώση (φιλοσοφητέον), η οποία συντελεί, ώστε να τα διαθέτουμε ορθά και να ζούμε ωφέλιμα (ὠφελίμως) και ευτυχισμένα.

1. Ποιες είναι οι διαφορετικές λειτουργίες που εκπληρώνουν μέσα στην κοινωνία οι διάφορες επιστήμες; Ποιον ξεχωριστό ρόλο ανάμεσα σ’ αυτές επιφυλάσσει ο Αριστοτέλης στη φιλοσοφία;

Οι λειτουργίες των επιστημών

1. Αυτές που παράγουν τα πλεονεκτήματα για τη ζωή, όλα δηλαδή τα απαραίτητα μέσα, ώστε να διευκολύνουμε τη ζωή μας.
2. Οι γνώσεις με τη βοήθεια των οποίων χρησιμοποιούμε τις πρώτες, ώστε να είναι ωφέλιμες.
3. Όσες μας βοηθούν να μάθουμε τον τρόπο να τις υπηρετούμε.
4. Αυτές που μας καθοδηγούν στο αγαθό.

Ο ξεχωριστός ρόλος της φιλοσοφίας

Η φιλοσοφία κατέχει πρωτεύουσα θέση ανάμεσα στις επιστήμες, γιατί συνδυάζει λογική, φρόνηση, θεωρία του αγαθού.

Σύμφωνα με τον Αριστοτέλη η φιλοσοφία ξεχωρίζει και θεωρείται ανώτερη απ’ όλες τις άλλες γνώσεις, διότι μόνο αυτή διαθέτει τρία χαρακτηριστικά:

α. χαρακτηρίζεται από την ορθή κρίση,

β. χρησιμοποιεί το λόγο και

γ. θεωρεί στο σύνολό του το αγαθό.

Β. Ας εμβαθύνουμε στο νόημα του κειμένου

Για ο,τιδήποτε σας είναι αρκετά τα σχόλια βιβλίου και οι σημειώσεις φυλλαδίου. Αν θέλετε μπλα μπλα…

1. *Να σχολιάσετε το διττό αποτέλεσμα που έχει η φιλοσοφία, στο κοινωνικό σύνολο και στο άτομο, σύμφωνα με την παρακάτω φράση: φιλοσοφητέον ἄρα ἡμῖν, εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν ὠφελίμως. Για την απάντησή σας να λάβετε υπόψη ότι το συγκεκριμένο έργο του Αριστοτέλη απευθύνεται σε έναν πολιτικό ηγέτη (τον Θεμίσωνα, βασιλιά της Κύπρου), και προτρέπει, τόσο αυτόν όσο και τους νέους που βρίσκονται στην ηλικία του, να φιλοσοφήσουν.*

Η φιλοσοφία σύμφωνα με το κείμενο έχει ευεργετικά αποτελέσματα και στο άτομο και στην κοινωνία.

Άτομο:Η αληθινή γνώση του σώματος και του καθημερινού βίου καθώς και του τρόπου σύμφωνα με τον οποίο θα ρυθμίσει όλα τα θέματα (υγείας, οικονομικά, ψυχολογικά, κοινωνικά), θα καθορίσει την ποιότητα της ζωής του, εσωτερικής, πρακτικής, κοινωνικής. Η φιλοσοφία παρέχει στον άνθρωπο αυτή φρόνηση, δηλαδή  ορθή σκέψη, κατανόηση και ιεράρχηση των πραγματικών  αναγκών, διάκριση του σημαντικού από το ασήμαντο.

Κοινωνία: Ο τρόπος που το άτομο θα τοποθετηθεί απέναντι στον κόσμο, οι αποφάσεις που θα πάρει και κυρίως η επιλογή του ορθού, του αληθινού και του ηθικού, δηλαδή συνολικά του αγαθού, θα τον οδηγήσουν σε εσωτερική πληρότητα και ισορροπία. Αυτά θα μεταφερθούν στο δημόσιο – πολιτικό βίο του ανθρώπου, στο πλαίσιο του οποίου η επωφελής και θετική δράση του θα επιφέρει σεβασμό και εκτίμηση. Η κοινωνία είναι αθροιστικά η μεγεθυμένη εικόνα του υψηλής ποιότητας ατόμου, επομένως αποτελούμενη από τέτοιους πολίτες διαμορφώνει σύστημα δικαίου και αξιακούς κώδικες που διασφαλίζουν το **ευ ζην** , τη δικαιοσύνη δηλαδή, την κοινωνική ειρήνη και ευημερία.

Τα παραπάνω ο Αριστοτέλης τα απευθύνει σε ένα ηγεμόνα, τον Θεμίσωνα, τον οποίο συμβουλεύει να υιοθετήσει τον φιλοσοφικό τρόπο σκέψης και δράσης. Ίσως να υπάρχουν απηχήσεις από τους φιλοσόφους-βασιλείς του δασκάλου του, του Πλάτωνα. Παράλληλα  στόχος του Αριστοτέλη  είναι και οι νέοι της εποχής του, που χαρακτηρίζεται από αστάθεια (ο θεσμός της πόλης –κράτους περνά κρίση) αλλά και πνευματική ρευστότητα, να βρουν ηθικές και πνευματικές σταθερές αναφορές, μια ραχοκοκαλιά σε έναν κόσμο αντιφατικό και μεταβαλλόμενο. Αυτόν τους προτείνει ο Αριστοτέλης αναδεικνύοντας την αξία της φιλοσοφικής παιδείας η οποία προσφέρει την φρόνηση και την αληθινή σοφία. *«Στην πραγματικότητα και στη βαθύτερη σημασία του το έργο είναι ένα* ***μήνυμα προς τους νεαρούς άνδρες*** *που συνέρρεαν στις αθηναϊκές σχολές, μια προσωπική ομολογία πίστης σε ένα ιδεώδες ζωής» τον θεωρητικό, φιλοσοφικό βίο».*

1. *Ο Αριστοτέλης συνδέει τη φιλοσοφία αφενός με τον λόγο, αφετέρου με την αναζήτηση του ὅλου ἀγαθοῦ. Να μελετήσετε τις σχετικές αναφορές.*

Με μια κουβέντα: Στόχος της φιλοσοφίας είναι το όλον αγαθόν και μέσο της ο ορθός λόγος.

Μπλα μπλα: Ο Αριστοτέλης δίνει πολύ υψηλή θέση στη φιλοσοφία και στην αξία της για μια ευτυχισμένη ζωή. Η ύψιστη ενέργεια της ψυχής είναι η καθαρή νόηση που δεν εμπλέκεται σε πρακτικούς σκοπούς. Η φιλοσοφία, ως ελεύθερη πνευματική αναζήτηση στραμμένη στην έρευνα του θεού, του κόσμου και του ανθρώπου, βρίσκεται υπεράνω όλων των τεχνών και επιστημών· στοχεύει άμεσα στην αλήθεια και μάλιστα στην αλήθεια της φύσης.

Στη δεύτερη παράγραφο παρατίθενται διαφορετικά πεδία γνώσεων (ἐπιστῆμαι), με διαφορετική στόχευση το καθένα. Αν, όμως, ο άνθρωπος θέλει να συγκλίνουν όλα αυτά στην επίτευξη ενός κεντρικού στόχου (κυρίως ἀγαθοῦ), οφείλει να υποτάξει όλες τις επιμέρους γνώσεις σε μία κεντρική καθοδήγηση. Αυτήν την ασκεί η φιλοσοφία πάνω στις επιμέρους επιστήμες . Για την επίτευξη του στόχου της διαθέτει αφενός **1**. τον ορθό λόγο, την ἐπιστήμη, όπως την είδαμε στο προηγούμενο απόσπασμα, πριν δηλαδή την κατάτμησή της σε επιμέρους επιστητά (=διακριτά πεδία γνώσης), αφετέρου **2**. τη διαυγή θέαση του τέλους της, του όλου αγαθού.

* Άμεσα διακρίνεται και στις δύο παραγράφους μια βασική πλατωνική αρχή: ο λόγος έχει ένα ηγεμονικό ρόλο στην ψυχή και τη ζωή του ανθρώπου · κατευθύνει τις πράξεις του **κρίνειν τὴν ὀρθότητα.** Ο Αριστοτέλης ενστερνίζεται αυτή την ιδέα και την υποστηρίζει και σε άλλα κείμενά του . Στις λογικές λειτουργίες της ανθρώπινης ψυχής (στο «Λόγον έχον» μέρος), που είναι η κορυφή της «πυραμίδας» των ψυχικών λειτουργιών και ηγεμονεύει, εντάσσονται οι κάθε είδους νοητικές και γνωστικές δραστηριότητες,η λήψη αποφάσεων σε πρακτικά ζητήματα της καθημερινότητας αλλά και ο καθορισμός ευρύτερων κοσμοθεωρητικών στάσεων· όλα αυτά σε αναφορά προς την πολιτική φύση του ανθρώπου, πυρήνας της οποίας είναι ακριβώς η λογικότητα. Η φρόνηση, που συμβάλλει στην ελεύθερη βούληση του ανθρώπου, ***είναι ισοδύναμη νοηματικά με την σοφίαν ή ἐπιστήμην .*** Είναι η διανοητική αρετή, που επιτρέπει στον άνθρωπο να κάνει σωστές ηθικές επιλογές (**τω λόγῳ χρωμένη)** σε πρακτικά ζητήματα της καθημερινής ζωής («**ἀναμάρτητον**») και να καθορίζει το «δέον», τις σωστές ενέργειες που πρέπει να ακολουθούνται μέσα στην κοινωνία («**ἐπιτακτικήν**»). Αυτή, σε συνδυασμό με την ηθική αρετή θα καταστήσει το άτομο μια τέλεια οντότητα  Διττῆς δὴ τῆς ἀρετῆς οὔσης, τῆς μὲν διανοητικῆς τῆς δὲ ἠθικῆς..
* Κατά τον Αρι­ στοτέλη στο κατεξοχήν ἀγαθὸν συγκλίνουν όλα τα επιστημονικά πεδία (βάσει κειμένου) με την κεντρική καθοδήγηση της φιλοσοφίας.

***Ο Αριστοτέλης ορίζει το ἀγαθὸν ως το τέλος, τον σκοπό μιας σει­ ράς ανθρώπινων πράξεων: ὥστε τοῦτ΄ ἂν εἴη αὐτὸ τὸ ἀγαθὸν τὸ τέλος τῶν ἀνθρώπῳ πρακτῶν (Ἠθικὰ Εὐδήμια 1218b11-12). Κυριολεκτικό και ολικό ἀγαθὸν είναι εκείνο που δεν αποτελεί μέσο για την επίτευξη ενός επόμενου σκοπού, αλλά είναι ο απώτατος σκοπός και η τελική κατάληξη του ανθρώπινου βίου. Κατά τον Αρι­ στοτέλη το κατεξοχήν ἀγαθὸν είναι η ευδαιμονία: ζωὴ σπουδαία. Τοῦτ΄ ἄρα ἐστὶ τὸ τέλεον ἀγαθόν͵ ὅπερ ἦν ἡ εὐδαιμονία (Ἠθικὰ Εὐδήμια 1219a27-28).*** Επομένως, αφού η φιλοσοφία στοχεύει στην ευδαιμονία , συνδέεται με το τέλεον ἀγαθόν. Μόνο η φιλοσοφία συλλαμβάνει και προσδιορίζει όχι το επιμέρους αγαθό, αλλά το απώτατο αγαθό στο οποίο πρέπει να τείνει ο ανθρώπινος βίος («**ἥ το ὅλον ἀγαθόν θεωροῦσα**»),επειδή διαθέτει τον ορθό λόγο, τη φρόνηση («**ἀναμάρτητον φρόνησιν»).**

Σ-Λ

1. Η απρεπής χρήση του σώματος απομακρύνει τον άνθρωπο από το φυσικό του προορισμό.
2. Η απόκτηση της γνώσης (ἐπιστήμης) είναι ύψιστος στόχος του ανθρώπου.
3. Η αρμονία της φύσης καθοδηγεί τον επιτακτικό ρόλο της φιλοσοφίας.
4. Η ζωή και ο βίος ταυτίζονται
5. Ο Αριστοτέλης, όπως και ο δάσκαλός του Πλάτων, θεωρεί ότι η ψυχή είναι μια ανεξάρτητη οντότητα από το σώμα, γι΄αυτό και δεν ενδιαφέρεται για όσα σχετίζονται με αυτό.
6. Η επιστήμη (εδώ) νοείται ως μια γνώση που προκύπτει από αυστηρή απόδειξη και έχει καθολική ισχύ
7. Η επιστήμη (εδώ) νοείται ως κάθε γνώση και τεχνική δεξιότητα του έμπειρου, του ειδήμονα σε θέματα πρακτικά και θεωρητικά. Η επαρκής γνώση ενός μέσου ανθρώπου.
8. Οι απόψεις του Αριστοτέλη για τη λειτουργία της επιστήμης συμφωνούν με την τριμερή διάκριση της ψυχής ( βλ εισαγωγή *Ηθικά Νικομάχεια*)

1.Σ, 2.Σ, 3.Λ, 4.Λ, 5.Λ, 6.Λ, 7.Σ, 8.Σ.

ΑΝΤΙΣΤΟΙΧΙΣΗ : Τι εννοεί ο Αριστοτέλης; ( το άλλο είναι η σημερινή σημασία)

|  |  |
| --- | --- |
| 1. ἀπεργάζεται | α. μηχανεύεταιβ.  παράγει |
| 2. τῆς ἐπιστήμης | α.το σύνολο των επιστημώνβ.η ακριβής γνώση |
| 3. ἀγαθόν | α.σκοπόςβ.αξία |
| 4. ἐπιτακτικήν | α.επιβεβλημένηβ.κελευστική |
| 5.ἀναμάρτητον | α.αλάνθαστηβ.αναμάρτητη |

1β, 2β, 3α, 4β, 5α

ΟΜΟΡΡΙΖΑ, ΠΑΡΑΓΩΓΑ.

βίον (βιόω-ω) 🡪βιογραφία, βιοποριστικό, μικρόβιο, ἐπιβίωση, αντιβιοτικό, βιομηχανία, αιωνόβιος,αμφίβιος. Επειδή όμως το Βιώσομαι είναι και μέλλων του Ζήω,ζώ🡪 ζωτικός, ευζωία, ζωηρός, ζωγραφική

θάτερον ( το έτερον)🡪ουδέτερο, ετεροθαλής, ετερώνυμος, ετερόκλιτος, ετερόκλητος.

ἀπεργάζεται 🡪 ακατέργαστος, περιέργεια, συνεργός, ευεργεσία, αριστούργημα, καλλιέργεια, κακούργημα, όργανο και τα συναφή. Γενικά, ο,τιδήποτε σε –ούργος και –ουργός.

δεόντως 🡪 δέηση, δεοντολογικός, ενδεής-ένδεια, δεύτερος

θησόμεθα ( τίθημι)🡪 θέση, θέμα, θήκη, θεμέλιο, θεσμός, θησαυρός, -θεσία. Ε, τώρα, ίδιο είναι να γράψετε ένα ξερό «θέση» και ίδιο κάτι σε «θεμελιώδης, θεσμοθέτηση, θεματοφύλακας, θεμιτός»;

προσηκόντως🡪 καθήκον. Οι προσήκοντες=οι συγγενείς.

ἐπιτάττουσαι (τάττω ή τάσσω)🡪 Τάξη, τάγμα, τακτός. διάταγμα, έκτακτος, ένταξη-ενταξιακός, τακτικός, επιταγή, προστακτική.

μέλλομεν (μέλλω=πρόκειται να κάνω κάτι, σκοπεύω, αναβάλλω) 🡪μέλλον, μελλοντικός, μελλόνυμφοι.

 Προσοχή: άλλο το μέλει μοι=φροντίζω🡪 μέλημα-πλημμέλημα.